ธกส.จัด2หมื่นล้านให้กู้เครื่องจักร
ธ.ก.ส.อัดงบ 2 หมื่นล้าน อุ้มเกษตรกรซื้อเครื่องจักร
10 ม.ค. 2556

ธ.ก.ส.อัดงบ 2 หมื่นล้าน อุ้มเกษตรกรซื้อเครื่องจักร
นายชัยวัฒน์ ปกป้อง ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้ขยายวงเงินสินเชื่อในโครงการจัดหาเครื่องจักรเครื่องยนต์ทางการเกษตรเพิ่มเติมอีกจำนวน 2 หมื่นล้านบาท จากก่อนหน้านี้ธนาคารได้ปล่อยกู้ไปแล้ว 1.5 หมื่นล้านบาท รวมเป็น 3.5 หมื่นล้านบาท โดยจะปล่อยกู้เป็นระยะเวลา 3 ปี ตั้งแต่ปี 2554 ถึงวันที่ 31 มี.ค. 2557 ในอัตราดอกเบี้ยเงินกู้รายย่อยลูกค้าชั้นดี (เอ็มอาร์อาร์) บวก 0.75% 
สำหรับลูกค้าที่มีหลักทรัพย์ค้ำประกัน ขณะที่ลูกค้าที่ไม่มีหลักทรัพย์ประกันคิดอัตราดอกเบี้ยเอ็มอาร์อาร์บวก 2.5% โดยเอ็มอาร์อาร์ของธนาคารอยู่ที่ 7%
ด้านวงเงินที่ขยายเพิ่มเติมในโครงการดังกล่าวอีก 2 หมื่นล้านบาทนั้น คาดว่าจะช่วยให้เกษตรกรมีเครื่องจักรเครื่องยนต์ทางการเกษตรไว้ใช้งานเพิ่มขึ้นอีกประมาณ 1 แสนราย และจะปล่อยได้หมดภายใน 1 ปีครึ่ง
นายชัยวัฒน์ กล่าวว่า โครงการสินเชื่อดังกล่าวจะจัดสินเชื่อออกเป็น 2 ประเภท คือ เป็นค่าลงทุนซื้อทรัพย์สินประเภทเครื่องจักรกลการเกษตร เครื่องยนต์ที่ใช้ในการผลิต การแปรรูป ยานพาหนะในการบรรทุกขนส่ง หรืออุปกรณ์ต่อพ่วง เช่น รถไฟนั่งขับ รถเกี่ยวข้าว รถสีข้าว รถสีข้าวพร้อมเครื่องสี รถสีข้าวโพด รถสีข้าวโพดพร้อมเครื่องสีเครื่องจักรกลการเกษตร รถยนต์บรรทุกขนส่ง 
นอกจากนี้ เพื่อนำเงินกู้ไปชำระค่าเช่าซื้อกับบริษัทผู้ประกอบกิจการให้เช่าซื้อ (ลีสซิง) หรือบริษัทในเครือตัวแทนจำหน่าย หรือผู้ประกอบการที่ดำเนินกิจการในลักษณะเดียวกัน พร้อมโอนกรรมสิทธิ์ในทรัพย์สินดังกล่าวมาเป็นของเกษตรกร
ทั้งนี้ ลูกค้าของธนาคารที่เข้าร่วมโครงการจะได้รับการลดหย่อนในเรื่องหลักประกัน โดยให้วงเงินกู้สูงสุด 80-100% ของทรัพย์สิน ผ่อนชำระคืนได้สูงสุด 8 ปีและคิดอัตราดอกเบี้ยแบบต้นเงินลดดอกเบี้ยลด ซึ่งต่ำกว่าระบบเช่าซื้อ (Flat Rate) เป็นการช่วยลดภาระค่าใช้จ่ายอัตราดอกเบี้ย ซึ่งจะทำให้เกษตรกรมีกำไรสูงขึ้น
สำหรับภาพรวมการดำเนินงานของ ธ.ก.ส. ในไตรมาส 3 ปีบัญชี 2555 (ต.ค.ธ.ค. 55) ธนาคารปล่อยสินเชื่อเพิ่มขึ้น 1.1 แสนล้านบาท สูงกว่าเป้าหมายที่ตั้งไว้ที่ 8 หมื่นล้านบาท โดยปัจจุบันสินเชื่อในภาพรวมของธนาคารอยู่ที่ 89 แสนล้านบาท ขณะที่เงินฝาก อยู่ที่ 9 แสนล้านบาท – 1 ล้านล้านบาท รวมถึงธนาคารได้ปล่อยสินเชื่ออัตราดอกเบี้ยต่ำ (Soft loan) จากธนาคารแห่งประเทศไทย (ธปท.) ไปแล้วทั้งสิ้น 4.2 หมื่นล้านบาท โดยที่ผ่านมาธนาคารตั้งเป้าขยายสินเชื่อเติบโตปีละ 10% หรือไม่ต่ำกว่า 8 หมื่นล้านบาท – 1 แสนล้านบาท